b'\n_START_ARTICLE_\nLedningsv\xc3\xa6rdi\n_START_PARAGRAPH_\nLedningsv\xc3\xa6rdien (fork. lv) udtrykker en v\xc3\xa6skes evne til at lede en elektrisk str\xc3\xb8m. Da denne evne stiger med en stigende m\xc3\xa6ngde af opl\xc3\xb8ste stoffer (ioner) i v\xc3\xa6sken, udtrykker ledningsv\xc3\xa6rdien indirekte (men proportionalt) koncentrationen af opl\xc3\xb8ste stoffer i en v\xc3\xa6ske._NEWLINE_I forbindelse med unders\xc3\xb8gelse af jordbunden siger lv en hel del om m\xc3\xa6ngden af tilg\xc3\xa6ngelige g\xc3\xb8dningsstoffer. Der kan ganske vist v\xc3\xa6re opl\xc3\xb8st andre stoffer (salte) i jordv\xc3\xa6sken end g\xc3\xb8dningsioner, men i reglen udtrykker jordv\xc3\xa6skens lv ogs\xc3\xa5 dens indhold af g\xc3\xb8dning._NEWLINE_Praktiske erfaringer viser, at lv > 2 er livstruende for planter, da s\xc3\xa5 h\xc3\xb8j en koncentration i jordv\xc3\xa6sken vil \xc3\xa6ndre de osmotiske forhold, s\xc3\xa5dan at vand tr\xc3\xa6kkes ud af r\xc3\xb8dderne. Det er netop den situation, der opst\xc3\xa5r hvert for\xc3\xa5r, n\xc3\xa5r alt saltet fra snebek\xc3\xa6mpelsen bliver opl\xc3\xb8st og passerer ned forbi vejtr\xc3\xa6ernes rodnet.'